สลากฯเคาะออกลอตโต้เดือนหน้าดูดเงินหวยใต้ดินแสนล้าน
สลากฯ เร่งออกลอตโต้แย่งส่วนแบ่งหวยใต้ดินแสนล้าน ศึกษาเพิ่มความถี่การออกให้มากขึ้น พร้อมทั้งอนุมัติพิมพ์สลากเป็น100 ล้านฉบับ แก้ปัญหาขายเกินราคา
24 มิ.ย. 2562

สลากฯ เร่งออกลอตโต้แย่งส่วนแบ่งหวยใต้ดินแสนล้าน ศึกษาเพิ่มความถี่การออกให้มากขึ้น พร้อมทั้งอนุมัติพิมพ์สลากเป็น100 ล้านฉบับ แก้ปัญหาขายเกินราคา
นายพชร อนันตศิลป์ อธิบดีกรมสรรพสามิต ในฐานะประธานกรรมการสำนักงานสลากกินแบ่งรัฐบาล เปิดเผยว่า ที่ประชุมคณะกรรมการสลากฯ เมื่อวันที่ 24 มิถุนายน ได้ตั้งคณะการทำงานศึกษาการออกสลากรูปแบบใหม่ๆ ให้เสร็จภายใน 1 เดือน เพื่อเสนอให้คณะกรรมการเห็นชอบในการประชุมปลายเดือนกรกฏาคม หลังจากนั้นจะทำประชาพิจารณ์ผู้มีส่วนได้เสีย และเสนอให้รัฐบาลเห็นชอบภายในเดือนกันยายนนี้ โดยให้ นายธนวรรธน์ พลวิชัย คณะกรรมการ เป็นประธานคณะทำงานชุดนี้
สำหรับการศึกษาการออกสลากรูปแบบใหม่ จะเสนอ ทั้งการออกสลาก 2 ตัว 3 ตัว หรือ 4 ตัว 5 ตัว รวมถึงการออกลอตโต้ แม้แต่การศึกษาสลากรูปแบบไม่ที่ใช่ตัวเลข อาจจะเป็นรูปภาพหรือตัวหนังสือแทน เหมือนการเล่นน้ำเต้าปูปลา โดยรูปแบบสลากใหม่จะต้องมีรางวัลแจ็กพอต และศึกษาการออกให้มีความถี่มากขึ้น ปัจจุบันประเทศออกสลากเดือนละ 2 ครั้ง ติดอันดับประเทศที่ออกสลากน้อยที่สุดในโลก
ทั้งนี้ การออกสลากรูปแบบใหม่จะช่วยลดปัญหาหวยใต้ดินลดลงปีละ 50,000-100,000 ล้านบาท เพราะประชาชนต้องการซื้อของที่ถูกกฎหมายและไม่ถูกโกง จากผลการศึกษาในรอบ 10 ปี ที่ผ่านมา มูลค่าการเล่นหวยใต้ดินขยายตัวจาก 100,000 ล้านบาท เป็น 500,000 ล้านบาท ในปัจจุบัน
"การออกสลากรูปแบบใหม่ จะไม่มีการลดหรือยกเลิกการพิมพ์สลากกินแบ่งปกติ โดยจะเป็นการดำเนินการคู่ไปด้วยกัน เพื่อแก้ปัญหาสิ่งที่ไม่ถูกกฎหมายหวยใต้ดินและการขายสลากเกินราคา" นายพชร กล่าว
นายธนวรรธน์ ในฐานะโฆษกสำนักงานสลากกินแบ่งรัฐบาล กล่าวว่า คณะกรรมการได้เห็นชอบพิมพ์สลากรวมชุด 2 ใบอีก 10 ล้านใบ เริ่มงวด 1 สิงหาคมนี้ ทำให้มีสลากในระบบทั้งหมดต่องวด 100 ล้านใบ จากปัจจุบันพิมพ์อยู่ที่ 90 ล้านใบ เพื่อเพิ่มปริมาณสลากให้กับผู้ค้าที่อยู่ในระบบจองซื้อเข้าถึงสลาก 20,000 ราย แก้ปัญหาขายสลากเกินราคา หลังจากที่ดำเนินการเฟสแรก 3 เดือนที่ผ่านมาได้ผล มีคนต้องการสลากรวมชุด 2 ใบจำนวนมาก และมีการขายสลากใบไม่เกิน 80 บาท มากขึ้น